Malawiese diplomate ook uit SA geskop oor drankArgieffoto (Foto: Holger Detje/Pixabay) Malawi het Vrydag gesê verskeie van sy diplomate is uit Suid-Afrika geskop toe hulle skuldig bevind is daaraan dat hulle aksynsvrye alkohol verkoop het. Malawi se ministerie vir buitelandse sake in Lilongwe het gesê Suid-Afrika het die diplomate en hul families 72 uur gegee om die land te verlaat. Suid-Afrikaanse owerhede het die besluit geneem omdat die diplomate “skuldig bevind is daaraan dat hulle onwettig met aksynsvrye alkohol handel gedryf het” ná ŉ intensiewe ondersoek dat hulle hul diplomatieke voordele misbruik het, het die plaaslike ministerie van internasionale betrekkinge in ŉ verklaring gesê. Ondersoeke na soortgelyke oortredings deur ander diplomate in Suid-Afrika “is in ŉ gevorderde stadium en soortgelyke optrede sal volg indien hulle skuldig bevind word”. Maroela Media het vroeër berig verskeie diplomate van Lesotho is Donderdag uit Suid-Afrika geskop op soortgelyke aanklagte. Luidens vroeëre berigte het diplomate van dié klein land weens ŉ geldtekort glo aksynsvrye drank in Suid-Afrika en Lesotho gesmous. Weens ŉ tekort in die betaling van salarisse het sommige hulle glo tot dié praktyk gewend in ŉ poging om ŉ paar rand te maak. Dit is egter bestempel as ŉ onwettige bedryf om die Suid-Afrikaanse Inkomstediens van die belasting op die items te ontneem. Malawi se ministerie van buitelandse sake het sy “teleurstelling” uitgespreek “dat Malawiese diplomate as persona non grata verklaar is” deur Suid-Afrika. Die land het onderneem om dissiplinêre stappe te doen wanneer die beamptes terugkeer.